b'\n_START_ARTICLE_\nAtacul de la Sm\xc3\xa2rdan (pictur\xc4\x83 de Nicolae Grigorescu)\n_START_SECTION_\nPictura istoric\xc4\x83 \xc3\xaen opera lui Nicolae Grigorescu\n_START_PARAGRAPH_\nCa o caracteristic\xc4\x83 general\xc4\x83, pictura istoric\xc4\x83 a fost prima cale pe care au mers majoritatea arti\xc8\x99tilor rom\xc3\xa2ni, care s-au format \xc3\xaen prima jum\xc4\x83tate a secolului al XIX-lea. Aceast\xc4\x83 direc\xc8\x9bie, abordat\xc4\x83 la debutul lor \xc8\x99i de Constantin Lecca, Barbu Iscovescu, Constantin Rosenthal, Theodor Aman, Gheorghe Tattarescu \xc8\x99i mul\xc8\x9bi al\xc8\x9bii, a fost \xc8\x99i prima op\xc8\x9biune a lui Nicolae Grigorescu \xc3\xaen domeniul picturii de tip laic, de \xc8\x99evalet. Reprezent\xc4\x83rile istorice s-au \xc3\xaencadrat astfel grupului de opere care au modelat calea mai multor genera\xc8\x9bii \xc3\xaen ceea ce prive\xc8\x99te \xc3\xaen\xc8\x9belegerea istoriei na\xc8\x9bionale rom\xc3\xa2ne\xc8\x99ti. De asemenea, picturile istorice f\xc4\x83cute de Nicolae Grigorescu apar\xc8\x9bin grupului de opere ale c\xc4\x83ror imagini au fost replicate \xc3\xaen c\xc4\x83r\xc8\x9bi \xc8\x99i manuale sau au fost folosite ca surse de inspira\xc8\x9bie pentru reprezent\xc4\x83ri ulterioare. Utilizarea acestor picturi \xc3\xaempreun\xc4\x83 cu opere literare cu tematic\xc4\x83 similar\xc4\x83, a contribuit la articularea \xc8\x99i consolidarea \xc3\xaen r\xc3\xa2ndul con\xc8\x99tiin\xc8\x9bei publice a unei identit\xc4\x83\xc8\x9bi vizuale unitare asupra istoriei na\xc8\x9bionale._NEWLINE_P\xc3\xa2n\xc4\x83 s\xc4\x83 realizeze picturile \xc3\xaen care a \xc3\xaenf\xc4\x83\xc8\x9bi\xc8\x99at scene din R\xc4\x83zboiul de la 1877, artistul a avut mai multe \xc3\xaencerc\xc4\x83ri de reprezent\xc4\x83ri ale unor scene istorice: Mihai sc\xc4\x83p\xc3\xa2nd stindardul (1856), Mihai Viteazul la C\xc4\x83lug\xc4\x83reni (1857), Unirea principatelor (1863-1864), Drago\xc8\x99 \xc8\x99i zimbrul (1863-1864) sau B\xc4\x83t\xc4\x83lia de la C\xc4\x83lug\xc4\x83reni (1868). _NEWLINE_Dac\xc4\x83 \xc3\xaen Mihai sc\xc4\x83p\xc3\xa2nd stindardul \xc8\x99i \xc3\xaen Mihai Viteazul la C\xc4\x83lug\xc4\x83reni avem de-a face cu ni\xc8\x99te fantezii, \xc3\xaenchipuiri rezultate dintr-o imita\xc8\x9bie a unei tendin\xc8\x9be specifice epocii \xc3\xaen care au fost realizate, anii petrecu\xc8\x9bi \xc3\xaen Fran\xc8\x9ba \xc8\x99i-au pus amprenta \xc3\xaen ultimele lucr\xc4\x83ri enumerate. Acestea sunt mai conving\xc4\x83toare, mai spontane, \xc8\x99i marcheaz\xc4\x83 evidentul interes al lui Grigorescu \xc3\xaen a avea o continuitate pentru acest gen al picturii istorice. Pictorul nu \xc8\x99i-a dat m\xc4\x83sura priceperii \xc3\xaen acest domeniu dec\xc3\xa2t atunci c\xc3\xa2nd a avut posibilitatea de a vedea pe viu miezul evenimentelor istorice la care a luat parte. Toat\xc4\x83 crea\xc8\x9bia sa din perioada 1877-1878 \xc8\x99i ulterioar\xc4\x83 \xc3\xaen aceast\xc4\x83 direc\xc8\x9bie s-a bazat pe schi\xc8\x9bele \xc8\x99i crochiurile pe care le-a f\xc4\x83cut la fa\xc8\x9ba locului \xc3\xaen timpul opera\xc8\x9biunilor de pe front \xc8\x99i ea nu fost datorat\xc4\x83 unei imagina\xc8\x9bii care duce la final, indiscutabil, spre fantastic. _NEWLINE_\xe2\x80\x9eMonocromia maestrului nostru, \xc3\xae\xc8\x9bi reprezint\xc4\x83 exact atmosfera plumburie a r\xc4\x83zboiului. El vede masa, iar nu detaliile; solda\xc8\x9bii, iar nu ofi\xc8\x9berii; \xc8\x99i \xc3\xaen n\xc4\x83praznica pornire a maselor nu are timp s\xc4\x83 caute o poz\xc4\x83 academic\xc4\x83 pentru vreun erou de atelier. \xe2\x80\x9d_NEWLINE_\xe2\x80\x94Barbu Delavrancea - citat prezentat de Mircea Popescu \xc3\xaen Nicolae Grigorescu, seria Arta pentru to\xc8\x9bi, Editura Meridiane, Bucure\xc8\x99ti, 1962, pag. 20\n_START_SECTION_\nR\xc4\x83zboiul\n_START_PARAGRAPH_\nParticiparea la r\xc4\x83zboiul desf\xc4\x83\xc8\x99urat \xc3\xaen perioada anilor 1877 - 1878, a fost o etap\xc4\x83 important\xc4\x83 \xc3\xaen procesul realiz\xc4\x83rii unit\xc4\x83\xc8\x9bii na\xc8\x9bional-statale a Rom\xc3\xa2niei. Folosindu-se de conflictul dintre Imperiul Rus \xc8\x99i Imperiul Otoman, Rom\xc3\xa2nia \xc8\x99i-a proclamat unilateral independen\xc8\x9ba fa\xc8\x9b\xc4\x83 de puterea suzeran\xc4\x83 - Imperiul Otoman, independen\xc8\x9b\xc4\x83 ce avea apoi s\xc4\x83 fie sus\xc8\x9binut\xc4\x83 prin participarea la opera\xc8\x9biile militare. Dup\xc4\x83 ce \xc3\xaen anul 1876 rela\xc8\x9biile dintre cele dou\xc4\x83 imperii s-au deteriorat, Rom\xc3\xa2nia prin guvernul s\xc4\x83u, a \xc3\xaencheiat la 4/16 aprilie 1877 cu Imperiul Rus o conven\xc8\x9bie secret\xc4\x83, care a permis armatei \xc8\x9bariste s\xc4\x83 ajung\xc4\x83 spre sud, la Dun\xc4\x83re, trec\xc3\xa2nd prin teritoriul rom\xc3\xa2nesc. \xc3\x8en scurt timp Guvernul Rom\xc3\xa2niei a declarat r\xc4\x83zboi Imperiului Otoman \xc3\xaen contextul existen\xc8\x9bei de facto a unei st\xc4\x83ri conflictuale pe toat\xc4\x83 linia Dun\xc4\x83rii, iar la data de 9 mai Adunarea Deputa\xc8\x9bilor a votat actul de independen\xc8\x9b\xc4\x83 care a fost sanc\xc8\x9bionat de c\xc4\x83tre regele Carol I la 10 mai 1877. De facto, independen\xc8\x9ba a trebuit s\xc4\x83 fie ob\xc8\x9binut\xc4\x83 pe c\xc3\xa2mpul de lupt\xc4\x83, pentru a putea fi impus\xc4\x83 Por\xc8\x9bii Otomane._NEWLINE_Teatrul principal de opera\xc8\x9bii militare a fost \xc3\xaen zona balcanic\xc4\x83, trupele rom\xc3\xa2ne trec\xc3\xa2nd Dun\xc4\x83rea ca urmare a unei solicit\xc4\x83ri telegrafice a marelui duce Nicolae I al Rusiei c\xc4\x83tre principele Carol._NEWLINE_Armatei rom\xc3\xa2ne de opera\xc8\x9bii, conduse de c\xc4\x83tre principele Carol, i-a fost destinat\xc4\x83 \xc3\xaen luna august 1877 ca linie de opera\xc8\x9bii valea Vidului, iar ca efort principal Plevna unde se afla un puternic grup de for\xc8\x9be, sub comanda lui Osman Pa\xc8\x99a \xc3\xaentr-un lag\xc4\x83r \xc3\xaent\xc4\x83rit de o putere considerabil\xc4\x83. Particip\xc3\xa2nd la ce-a de-a treia b\xc4\x83t\xc4\x83lie de la Plevna, finalizat\xc4\x83 la sf\xc3\xa2r\xc8\x99itul lunii august cu un insucces ca urmare a deciziei ruse de a se adopta solu\xc8\x9bia unui atac direct \xc3\xaen contextul unor for\xc8\x9be de atac insuficiente, trupele rom\xc3\xa2ne au ob\xc8\x9binut singura realizare notabil\xc4\x83 a b\xc4\x83t\xc4\x83liei, cucerirea redutei Grivi\xc8\x9ba 1. Dup\xc4\x83 \xc3\xaencercuirea complet\xc4\x83 a Plevnei la jum\xc4\x83tate lunii noiembrie de c\xc4\x83tre trupele ruso-rom\xc3\xa2ne, aceasta a c\xc4\x83zut la 28 noiembrie. Au ap\xc4\x83rut astfel ample posibilit\xc4\x83\xc8\x9bi de ac\xc8\x9biune asupra celorlalte zone de concentrare a trupelor otomane: Vidin, Cadrilater, Sofia, Adrianopole \xc8\x99i de finalizare cu succes a r\xc4\x83zboiului._NEWLINE_La sf\xc3\xa2r\xc8\x99itul lunii noiembrie 1877, continuarea opera\xc8\x9biunilor militare de c\xc4\x83tre armata rom\xc3\xa2n\xc4\x83 aflat\xc4\x83 a sud de Dun\xc4\x83re, a avut \xc3\xaen vedere puternica concentrare de trupe otomane de la Vidin. Printre punctele \xc3\xaenaintate de rezisten\xc8\x9b\xc4\x83 aflate \xc3\xaen calea unei ofensive spre Vidin ce ar fi fost declan\xc8\x99at\xc4\x83 de pe malul drept al Dun\xc4\x83rii, se afla \xc8\x99i cel de la Sm\xc3\xa2rdan. Acesta din urm\xc4\x83 era organizat \xc3\xaempreun\xc4\x83 cu Inova \xc3\xaentr-un punct de rezisten\xc8\x9b\xc4\x83 \xc3\xaenaintat\xc4\x83, care era cea mai important\xc4\x83 pozi\xc8\x9bie de ap\xc4\x83rare de acest tip, aflat\xc4\x83 pe c\xc4\x83ile de acces spre Cetatea Vidinului. De\xc8\x99i \xc3\xaempresurarea cet\xc4\x83\xc8\x9bii s-a f\xc4\x83cut p\xc3\xa2n\xc4\x83 pe 10 ianuarie 1878, av\xc3\xa2ndu-se \xc3\xaen vedere izolarea sa definitiv\xc4\x83, a fost necesar\xc4\x83 ocuparea prealabil\xc4\x83 a punctelor sale \xc3\xaenaintate de rezisten\xc8\x9b\xc4\x83. \xc3\x8en ziua de 12 ianuarie, Sm\xc3\xa2rdanul a fost atacat de infanteria \xc8\x99i cavaleria rom\xc3\xa2n\xc4\x83 cu sprijinul artileriei proprii. Asaltul a fost efectuat \xc3\xaen condi\xc8\x9bii de cea\xc8\x9b\xc4\x83, fiind \xc3\xaent\xc3\xa2mpinat cu un foc violent de artilerie \xc8\x99i infanterie. Dup\xc4\x83 ce contraatacul otoman a fost oprit de \xc8\x99arje de cavalerie, la intrarea \xc3\xaen Sm\xc3\xa2rdan, trupele rom\xc3\xa2ne au fost angajate \xc3\xaen lupte de strad\xc4\x83 finalizate cu succes de abia la c\xc4\x83derea serii._NEWLINE_\xe2\x80\x9e... Calit\xc4\x83\xc8\x9bilor combatante etalate \xc3\xaen foc de c\xc4\x83tre trupele teritoriale \xc8\x99i de c\xc4\x83tre cele ale armatei regulate, la Sm\xc3\xa2rdan, li s-au ad\xc4\x83ugat m\xc4\x83surile luate de comandamentul rom\xc3\xa2n, at\xc3\xa2t de omogenizare a unit\xc4\x83\xc8\x9bilor tactice \xe2\x80\x93 cu efecte dintre cele mai pozitive pentru capacitatea de lupt\xc4\x83, c\xc3\xa2t \xc8\x99i de organizare compozit\xc4\x83 a coloanelor de atac. Astfel se \xc3\xaent\xc3\xa2mplase \xc8\x99i la Grivi\xc8\x9ba, dar tot la fel ca acolo, biruin\xc8\x9ba de la Sm\xc3\xa2rdan a fost una ob\xc8\x9binut\xc4\x83 cu mari sacrificii. Cu toate acestea, numele satului Sm\xc3\xa2rdan a devenit un simbol pentru victorie.\xe2\x80\x9d_NEWLINE_Asaltul final al Vidinului a fost am\xc3\xa2nat at\xc3\xa2t pentru ca cetatea s\xc4\x83 fie supus\xc4\x83 unui bombardament eficace de artilerie, c\xc3\xa2t \xc8\x99i din cauza vremii nefavorabile. \xc3\x8entre timp datorit\xc4\x83 armisti\xc8\x9biului intervenit \xc3\xaentre armatele ruse \xc8\x99i otomane, ostilit\xc4\x83\xc8\x9bile au luat sf\xc3\xa2r\xc8\x99it pe 22 ianuarie. Bombardamentul de artilerie din acea zi, a fost ultimul act de r\xc4\x83zboi al armatei rom\xc3\xa2ne \xc3\xaen campania de la sud de Dun\xc4\x83re.\n_START_SECTION_\nErori ale criticii de art\xc4\x83\n_START_PARAGRAPH_\n\xc3\x8en mai toate comentariile \xc8\x99i analizele ce privesc Atacul de la Sm\xc3\xa2rdan \xc8\x99i de la Rahova, criticii au comis gre\xc8\x99eala s\xc4\x83 considere c\xc4\x83 atacatorii sunt doroban\xc8\x9bi rom\xc3\xa2ni \xc8\x99i nu infanteri\xc8\x99tii din Regimentele nr.4 \xc8\x99i nr. 6 de Linie. Aceast\xc4\x83 ra\xc8\x9biune a fost preluat\xc4\x83 la nesf\xc3\xa2r\xc8\x99it \xc3\xaen toate comentariile care s-au f\xc4\x83cut acestor dou\xc4\x83 tablouri. Prin extensia eronat\xc4\x83 a termenului, datorit\xc4\x83 aurei de glorie c\xc4\x83p\xc4\x83tat\xc4\x83 de doroban\xc8\x9bi, numele lor l-a substituit pe cel al infanteri\xc8\x99tilor care nu erau cu nimic mai prejos \xc3\xaen acte de sacrificiu suprem sau de bravur\xc4\x83._NEWLINE_Diferen\xc8\x9ba major\xc4\x83 dintre cele dou\xc4\x83 arme terestre era c\xc4\x83 infanteria de linie constituia armata permanent\xc4\x83 \xc8\x99i dorob\xc4\x83n\xc8\x9bimea compunea armata teritorial\xc4\x83 sau neregulat\xc4\x83. Aceasta din urm\xc4\x83 era echipat\xc4\x83 mai simplu, pe cheltuial\xc4\x83 proprie \xc8\x99i instruc\xc8\x9bia se f\xc4\x83cea periodic f\xc4\x83r\xc4\x83 a fi nevoie de \xc3\xaencazarmarea membrilor ei. Existau diferen\xc8\x9be semnificative \xc8\x99i la capitolul uniformelor. Astfel, infanteri\xc8\x99tii de line aveau \xc3\xaen dotare un chipiu cu pampon sau o bonet\xc4\x83 de cazarm\xc4\x83, tunic\xc4\x83 din postav cu paspoale, guler, man\xc8\x99ete \xc8\x99i contraepole\xc8\x9bi, pantaloni \xc8\x99i manta gri \xc8\x99i cizme. Doroban\xc8\x9bii erau echipa\xc8\x9bi cu c\xc4\x83ciul\xc4\x83 din pielicele de miel negru \xc8\x99i pene de curcan, o c\xc4\x83ma\xc8\x99\xc4\x83 alb\xc4\x83 cu man\xc8\x99ete, guler cu marginea de culoare albastru dechis, i\xc8\x9bari \xc8\x99i opinci care au fost \xc3\xaenlocuite cu cizme ( de fapt mul\xc8\x9bi dintre doroban\xc8\x9bi au f\xc4\x83cut \xc3\xaentreaga campanie \xc3\xaen opinci ). Mantaua era f\xc4\x83r\xc4\x83 glug\xc4\x83 de culoare gri cu un singur r\xc3\xa2nd de nasturi. Toat\xc4\x83 vestimenta\xc8\x9bia doroban\xc8\x9bilor era menit\xc4\x83 s\xc4\x83 aminteasc\xc4\x83 de costumul \xc8\x9b\xc4\x83r\xc4\x83nesc \xc8\x99i era g\xc3\xa2ndit\xc4\x83 \xc8\x99i ultilitar \xc3\xaen sensul u\xc8\x99urin\xc8\x9bei de a fi procurat\xc4\x83 cu mijloacele casnice de tip rural._NEWLINE_La Sm\xc3\xa2rdan, grosul trupelor care au ac\xc8\x9bionat a fost format din Regimentele 4 \xc8\x99i 6 a Infanteriei de Linie la care s-a alipit \xc8\x99i un escadron de c\xc4\x83l\xc4\x83ra\xc8\x99i din Jude\xc8\x9bul Suceava. Aceasta a fost armata care a adus victoria de la Sm\xc3\xa2rdan \xc8\x99i cea care a fost omagiat\xc4\x83 de pictorul Nicolae Grigorescu._NEWLINE_\xc3\x8en data de 12 ianuarie 1878, data la care s-a declan\xc8\x99at atacul, la Sm\xc3\xa2rdan era z\xc4\x83pad\xc4\x83 \xc8\x99i conform regulamentului solda\xc8\x9bii trebuiau s\xc4\x83 poarte chipie acoperite cu hus\xc4\x83 de mu\xc8\x99ama neagr\xc4\x83 peste care se putea aplica, pe fa\xc8\x9b\xc4\x83, pamponul de l\xc3\xa2n\xc4\x83 ro\xc8\x99ie, exact cum apar ei figura\xc8\x9bi \xc3\xaen tabloul lui Grigorescu. Nu face excep\xc8\x9bie similitudinii realit\xc4\x83\xc8\x9bii cu scena figurat\xc4\x83 de artist nici echipamentul solda\xc8\x9bilor. Ace\xc8\x99tia aveau cele dou\xc4\x83 cartu\xc8\x99iere \xc3\xaen fa\xc8\x9b\xc4\x83 \xc8\x99i \xc3\xaen spate \xc8\x99i centurionul cu port-baionet\xc4\x83. Pe piept aveau curelele ce-o sus\xc8\x9bineau \xc8\x99i plosca \xc8\x99i traista cu merinde. Unele din detaliile desprinse din realitatea r\xc4\x83zboiului, pot fi v\xc4\x83zute doar \xc3\xaen unele variate ale tabloului \xc8\x99i cel mai bine \xc3\xaen cea intitulat\xc4\x83 Pe Valea Rahovei care este ea \xc3\xaens\xc4\x83\xc8\x99i o variant\xc4\x83 a Atacului de la Sm\xc3\xa2rdan._NEWLINE_\xc3\x8en critica de specialitate mai exist\xc4\x83 \xc8\x99i alte etichet\xc4\x83ri eronate. Astfel, acel ro\xc8\x99ior care apare \xc3\xaen pictura ce are un nume omonim sau cavaleristul figurat \xc3\xaen tabloul intitulat Spionul, erau de fapt c\xc4\x83l\xc4\x83ra\xc8\x99i, \xc8\x99i Cherchezul este un cazac de pe Don. Astfel de titulaturi eronate se reg\xc4\x83sesc \xc8\x99i la alte lucr\xc4\x83ri ale tuturor arti\xc8\x99tilor care au participat la campanie. Erorile de acest gen nu sunt imputate arti\xc8\x99tilor care fuseser\xc4\x83 martori oculari, ci acelora care ulterior s-au hazardat s\xc4\x83 le eticheteze operele. Din aceste motive, exist\xc4\x83 un \xc3\xaentreg lan\xc8\x9b de \xc3\xaencurc\xc4\x83turi de identificare \xc3\xaen arhivele muzeelor din Rom\xc3\xa2nia.\n_START_SECTION_\nTraseul \xc8\x99i rolurile operei\n_START_PARAGRAPH_\nDin punctul de vedere al dimensiunii tabloului, Atacul de la Sm\xc3\xa2rdan (253x390cm) este probabil cea mai mare pictur\xc4\x83 care a documentat R\xc4\x83zboiul de la 1877. Cu ocazia Expozi\xc8\x9biei Cercului artistic-literar \xe2\x80\x9eIntim-Club\xe2\x80\x9d din 1885, cronicarul monden Claymoor al ziarului Rom\xc3\xa2nul (\xc3\xaen fapt Mi\xc8\x99u V\xc4\x83c\xc4\x83rescu) a elogiat pictura comandat\xc4\x83 de Prim\xc4\x83ria Capitalei. La acel moment, lucrarea f\xc4\x83cea deja parte din compozi\xc8\x9biile lui Grigorescu intrate definitiv \xc3\xaen con\xc8\x99tiin\xc8\x9ba publicului, ca repere certe ale crea\xc8\x9biei sale.\n_START_SECTION_\nSecolul al XX-lea: de la document la model \xc8\x99i de la model la emblem\xc4\x83\n_START_PARAGRAPH_\n\xc3\x8en istoria Rom\xc3\xa2niei nu exist\xc4\x83 foarte multe lucr\xc4\x83ri de art\xc4\x83 plastic\xc4\x83 cu tematic\xc4\x83 istoric\xc4\x83. Unor opere precum Rom\xc3\xa2nia Revolu\xc8\x9bionar\xc4\x83 \xc8\x99i Rom\xc3\xa2nia rup\xc3\xa2ndu-\xc8\x99i c\xc4\x83tu\xc8\x99ele pe C\xc3\xa2mpia Libert\xc4\x83\xc8\x9bii ale lui Constantin Rosenthal \xc8\x99i minu\xc8\x9bioaselor reconstituiri istorice ale lui Theodor Aman, precum Tudor Vladimirescu, Vlad \xc8\x9aepe\xc8\x99 \xc8\x99i solii turci sau Atacul de noapte, li s-au ad\xc4\x83ugat \xc3\xaen secolul al XIX-lea lucr\xc4\x83rile Doroban\xc8\x9bul \xc8\x99i Atacul de la Sm\xc3\xa2rdan aflate printre primele tablouri-document privitoare la r\xc4\x83zboaiele rom\xc3\xa2nilor. Am\xc3\xa2ndou\xc4\x83 operele au intrat ca modele-reper iconografic direct \xc3\xaen con\xc8\x99tiin\xc8\x9ba popular\xc4\x83, iar expunerea tabloului Atacul de la Sm\xc3\xa2rdan la Prim\xc4\x83ria Bucure\xc8\x99tiului p\xc3\xa2n\xc4\x83 \xc3\xaen anul 1910 a avut un impact major. Acestora li s-a al\xc4\x83turat fresca interioar\xc4\x83 de la Ateneul Rom\xc3\xa2n, realizat\xc4\x83 de Costin Petrescu \xc8\x99i inaugurat\xc4\x83 \xc3\xaen anul 1937, oper\xc4\x83 ce reprezint\xc4\x83 o complet\xc4\x83 \xc8\x99i expresiv\xc4\x83 sintez\xc4\x83 a istoriei rom\xc3\xa2nilor de la Traian \xc8\x99i Decebal p\xc3\xa2n\xc4\x83 la Alexandru Ioan Cuza \xc8\x99i Carol I._NEWLINE_At\xc3\xa2t Doroban\xc8\x9bul c\xc3\xa2t \xc8\x99i Atacul de la Sm\xc3\xa2rdan au c\xc4\x83p\xc4\x83tat valoare de simbol. Ultimul dintre acestea \xc3\xaens\xc4\x83 conform speciali\xc8\x99tilor, este imaginea emblematic\xc4\x83 a \xc3\xaentregului efort militar de ob\xc8\x9binere a independen\xc8\x9bei na\xc8\x9bionale, descriind \xc3\xaen acela\xc8\x99i timp \xe2\x80\x93 a\xc8\x99a cum a specificat \xc3\xaen 1897 criticul german William Ritter, \xe2\x80\x9er\xc4\x83zboiul v\xc4\x83zut cu ochii solda\xc8\x9bilor, nu cu al \xc8\x99efilor\xe2\x80\x9d.\n_START_SECTION_\nSecolul al XXI-lea\n_START_PARAGRAPH_\nDin anul 2002, pe fondul bloc\xc4\x83rii finaliz\xc4\x83rii reabilit\xc4\x83rii cl\xc4\x83dirii Muzeului Na\xc8\x9bional de Istorie al Rom\xc3\xa2niei, spa\xc8\x9biul expozi\xc8\x9bional al muzeului care era deschis pentru vizitatori a fost restr\xc3\xa2ns la o optime. Din aceast\xc4\x83 cauz\xc4\x83, tabloul se afla \xc3\xaen luna martie a anului 2017 \xc3\xaen depozitele muzeului pentru conservare, el neput\xc3\xa2nd fi v\xc4\x83zut de c\xc4\x83tre public._NEWLINE_\xc3\x8en anul 2007, un fragment din \xe2\x80\x9eAtacul de la Sm\xc3\xa2rdan\xe2\x80\x9d a fost \xc3\xaenf\xc4\x83\xc8\x9bi\xc8\x99at pe aversul unui set de 3 monede dedicate anivers\xc4\x83rii a 130 de ani de la proclamarea independen\xc8\x9bei Rom\xc3\xa2niei. Monedele au fost puse \xc3\xaen circula\xc8\x9bie de Banca Na\xc8\x9bional\xc4\x83 a Rom\xc3\xa2niei, pentru colec\xc8\x9bionari._NEWLINE_\xc3\x8en anul 2007, Studiul Atacului de la Sm\xc3\xa2rdan de la Muzeul Na\xc8\x9bional de Art\xc4\x83 al Rom\xc3\xa2niei a participat la expozi\xc8\x9bia dedicat\xc4\x83 anivers\xc4\x83rii centenarului decesului pictorului Nicolae Grigorescu organizat\xc4\x83 \xc3\xaen s\xc4\x83lile de expunere dedicate de c\xc4\x83tre acela\xc8\x99i muzeu.\n_START_SECTION_\nCircula\xc8\x9bie\n_START_PARAGRAPH_\nDup\xc4\x83 cum a fost precizat mai sus, pictura a fost mai \xc3\xaent\xc3\xa2i expus\xc4\x83 \xc3\xaen salonul Casei Covezdi din Bucure\xc8\x99ti timp de 2 s\xc4\x83pt\xc4\x83mni \xc3\xaen 1885, dup\xc4\x83 care tabloul a fost expus permanent \xc3\xaen sala de consiliu a Prim\xc4\x83riei Capitalei p\xc3\xa2n\xc4\x83 \xc3\xaen anul 1910. Ulterior, acesta a fost cedat Pinacotecii statului. De\xc8\x9bin\xc4\x83torul actual al operei este Muzeul Na\xc8\x9bional de Istorie al Rom\xc3\xa2niei,\n_START_SECTION_\nVersiuni\n_START_PARAGRAPH_\nTablourile pe care Nicolae Grigorescu le-a f\xc4\x83cut dup\xc4\x83 terminarea r\xc4\x83zboiului, cum sunt Atacul de Sm\xc3\xa2rdan \xc8\x99i Doroban\xc8\x9bul, au ajuns \xc3\xaen contemporaneitate sub forma mai multor variante: mai multe studii \xc3\xaen creion, \xc3\xaen c\xc4\x83rbune sau ulei, \xc3\xaen care pictorul \xc8\x99i-a fixat elementele principale ale compozi\xc8\x9biilor pe care le va face ulterior. Au mai r\xc4\x83mas unele studii sub form\xc4\x83 de schi\xc8\x9be sumare, \xc3\xaen fuga penelului, \xc8\x99i altele, picturi finalizate._NEWLINE_Este de remarcat c\xc4\x83 schi\xc8\x9ba primitiv\xc4\x83 a Atacului de la Sm\xc3\xa2rdan, aflat\xc4\x83 ast\xc4\x83zi \xc3\xaentr-o colec\xc8\x9bie la Ploie\xc8\x99ti, este mult mai tumultuoas\xc4\x83 \xc3\xaen compozi\xc8\x9bie \xc8\x99i pare mai sincer\xc4\x83, mai av\xc3\xa2ntat\xc4\x83 \xc8\x99i mai personal \xc8\x99i mai liber pictat\xc4\x83. Mai exist\xc4\x83 o variant\xc4\x83 la Galeria de Art\xc4\x83 Rom\xc3\xa2neasc\xc4\x83 a Muzeului Na\xc8\x9bional de Art\xc4\x83 al Rom\xc3\xa2niei \xc8\x99i una final\xc4\x83 de mari propor\xc8\x9bii la Muzeul de Art\xc4\x83 din Craiova. Compar\xc3\xa2nd opera de la Craiova cu Rodica de la Banca Na\xc8\x9bional\xc4\x83 a Rom\xc3\xa2niei \xc8\x99i cele dou\xc4\x83 imense picturi cu care cu boi, unul \xc3\xaen colec\xc8\x9bia Castelului Pele\xc8\x99 \xc8\x99i unul \xc3\xaen cea a mo\xc8\x99tenitorilor profesorului Peretz, ea este net superioar\xc4\x83._NEWLINE_Alte Studii pentru Atacul de la Sm\xc3\xa2rdan sunt de\xc8\x9binute de Muzeul de Art\xc4\x83 din Constan\xc8\x9ba (ulei pe p\xc3\xa2nz\xc4\x83) \xc8\x99i de Muzeul Brukenthal (ulei pe p\xc3\xa2nz\xc4\x83 34x40,5 cm). Un desen \xc3\xaen c\xc4\x83rbune \xc8\x99i cret\xc4\x83 alb\xc4\x83 pe h\xc3\xa2rtie (25,4 x 32,7 cm) \xc8\x99i o acuarel\xc4\x83 pe h\xc3\xa2rtie (32.5 x 55 cm) sunt de\xc8\x9binute de c\xc4\x83tre Muzeul Na\xc8\x9bional de Art\xc4\x83 al Rom\xc3\xa2niei._NEWLINE_O schi\xc8\x9b\xc4\x83 \xc3\xaen ulei pe p\xc3\xa2nz\xc4\x83 intitulat\xc4\x83 Infanteri\xc8\x99ti la atac, realizat\xc4\x83 dup\xc4\x83 \xc3\xaencheierea r\xc4\x83zboiului \xc8\x99i folosit\xc4\x83 ulterior la realizarea Atacului de la Sm\xc3\xa2rdan, se g\xc4\x83se\xc8\x99te \xc3\xaen colec\xc8\x9bia Muzeului Militar Na\xc8\x9bional.'